Document ID: 32009D0410

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 25ης Μαΐου 2009
για την υιοθέτηση συμπληρωματικού προγράμματος έρευνας που θα εκτελεσθεί από το Κοινό Κέντρο Ερευνών για την Ευρωπαϊκή Κοινότητα Ατομικής Ενέργειας
(2009/410/Ευρατόμ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7,
την πρόταση της Επιτροπής, η οποία υποβλήθηκε κατόπιν διαβούλευσης με την επιστημονική και τεχνική επιτροπή,
Εκτιμώντας τα ακόλουθα:
(1)
Στο πλαίσιο του Ευρωπαϊκού Χώρου Έρευνας, ο αντιδραστήρας υψηλής ροής του Petten (εφεξής «HFR») υπήρξε και θα συνεχίσει να αποτελεί για αρκετό καιρό ένα σημαντικό μέσο που διαθέτει η Κοινότητα προκειμένου να συμβάλει στις επιστήμες των υλικών και στις δοκιμές υλικών, στην πυρηνική ιατρική και στην έρευνα για την ασφάλεια στον τομέα της πυρηνικής ενέργειας.
(2)
Η λειτουργία του HFR στηρίχθηκε από μια σειρά συμπληρωματικών προγραμμάτων έρευνας, από τα οποία το τελευταίο, η απόφαση 2007/773/Ευρατόμ του Συμβουλίου, της 26ης Νοεμβρίου 2007, για την παράταση κατά ένα έτος του συμπληρωματικού προγράμματος ερευνών που πρέπει να εκτελεσθεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας (1), έληξε στις 31 Δεκεμβρίου 2007.
(3)
Η λειτουργία του HFR συνεχίστηκε καθ’ όλο το 2008 χωρίς συμπληρωματικό πρόγραμμα έρευνας, ενώ καταβλήθηκαν προσπάθειες ώστε η λειτουργία και η εκμετάλλευσή του να υπαχθούν σε ένα ανεξάρτητο και διαρκέστερο νομικό καθεστώς. Επειδή οι εν λόγω προσπάθειες απέτυχαν, είναι ανάγκη να προβλεφθεί η συνέχιση της χρηματοδοτικής στήριξης βάσει ενός νέου συμπληρωματικού προγράμματος έρευνας.
(4)
Δεδομένου ότι ο HFR εξακολουθεί να είναι αναγκαίος ως αναντικατάστατη υποδομή για την κοινοτική έρευνα στους τομείς της βελτίωσης της ασφάλειας των υφιστάμενων πυρηνικών αντιδραστήρων, της υγείας, συμπεριλαμβανομένης της ανάπτυξης ισοτόπων ιατρικής χρήσης για την αντιμετώπιση ζητημάτων ιατρικής έρευνας, της πυρηνικής σύντηξης, της βασικής έρευνας και της κατάρτισης, καθώς και της διαχείρισης αποβλήτων, συμπεριλαμβανομένης της δυνατότητας μελέτης της συμπεριφοράς πυρηνικών καυσίμων για τη νέα γενεά συστημάτων αντιδραστήρα από πλευράς ασφάλειας, η λειτουργία του HFR θα πρέπει να συνεχισθεί βάσει του παρόντος συμπληρωματικού προγράμματος έρευνας έως το 2011.
(5)
Λόγω του ειδικού ενδιαφέροντος που εκδηλώνουν για τη συνέχιση της λειτουργίας του HFR, το Βέλγιο, η Γαλλία και οι Κάτω Χώρες θα πρέπει, όπως δήλωσαν, να χρηματοδοτήσουν το παρόν πρόγραμμα μέσω χρηματοδοτικών συνεισφορών στον γενικό προϋπολογισμό της Ευρωπαϊκής Ένωσης, οι οποίες εγγράφονται ως έσοδα για ειδικό προορισμό.
(6)
Μέρος των συνεισφορών στο πλαίσιο του παρόντος συμπληρωματικού προγράμματος θα πρέπει επίσης να καλύψουν τις δαπάνες που πραγματοποιήθηκαν το έτος 2008,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το συμπληρωματικό πρόγραμμα έρευνας για τη λειτουργία του αντιδραστήρα υψηλής ροής (HFR) του Petten (εφεξής «το πρόγραμμα») θεσπίζεται, για περίοδο τριών ετών, αρχής γενομένης την 1η Ιανουαρίου 2009 οι στόχοι του καθορίζονται στο παράρτημα Ι.
Άρθρο 2
Η χρηματοδοτική συνεισφορά που κρίνεται αναγκαία για την εκτέλεση του προγράμματος ανέρχεται σε 34,992 εκατ. ευρώ. Η κατανομή του εν λόγω ποσού παρατίθεται στο παράρτημα II. Η εν λόγω συνεισφορά θεωρείται έσοδο προβλεπόμενο για ειδικές δαπάνες σύμφωνα με το άρθρο 18 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου (2).
Άρθρο 3
1. Η Επιτροπή επιφορτίζεται με τη διαχείριση του προγράμματος. Για τον σκοπό αυτό, προσφεύγει στις υπηρεσίες του Κοινού Κέντρου Ερευνών.
2. Το διοικητικό συμβούλιο του Κοινού Κέντρου Ερευνών ενημερώνεται για την υλοποίηση του προγράμματος.
Άρθρο 4
Η Επιτροπή, πριν από τις 15 Σεπτεμβρίου κάθε έτους, υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή της παρούσας απόφασης.
Άρθρο 5
Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2009.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 25 Μαΐου 2009.

Labels: 7
18
15
14